**Pravilnik o novinarskoj nagradi USAID-ovog**

**Projekta jačanja institucija vlasti i procesa u BiH**

Nagrada se dodjeljuje novinarima iz svih medija (novine i časopisi, novinske agencije, radio, televizija, internet portali), za najbolje priče odnosno istraživanja na temu od interesa. U prvom ciklusu tema je kreiranje javne politike u oblasti vaninstitucionalnog udomiteljstva djece i odraslih bez adekvatnog roditeljskog i porodičnog staranja.

Ocjenjivački žiri među prijavljenim radovima odabire dva najbolja rada o tome kako kreiranje zakona o udomiteljstvu Federacije Bosne i Hercegovne može najbolje utjecati na živote djece i odraslih bez adekvatnog roditeljskog i porodičnog staranja.

Nagrade projekta SGIP su:

1. nagrada – novčani iznos od 2.500 KM

2. nagrada – novčani iznos od 1.500 KM

1. Natječaj za novinarsku nagradu raspisuje Projekt SGIP, a u prvom ciklusu nagrade se dodjeljuju za najbolje radove objavljene u periodu od 15. decembra/prosinca 2013. do 30. aprila/travnja 2014. godine.

2. Za novinarsku nagradu Projekta SGIP u prvom ciklusu se radovi objavljeni u traženom periodu mogu prijaviti do 15. maja/svibnja 2014. godine.

3. Autore za novinarsku nagradu Projekta SGIP mogu predlagati medijske kuće, novinske agencije, urednici svih medija ili sami novinari autori.

4. Prijedlozi se šalju poštom na adresu USAID/SGIP, (H. Kreševljakovića 19/V, 71000 Sarajevo), uz priložene fotokopije objavljenih tekstova ili CD/DVD s objavljenim izvještajima, kao i elektronski na adresu info@sunybih.org, s naznakom „Za novinarsku nagradu“.

5. Za novinarsku nagradu Projekt SGIP imenuje Ocjenjivački žiri, kojeg čine predstavnici uglednih novinarskih udruženja i institucija ukjučenih u razvoj javnih poilitika na temu od interesa. U prvom ciklusu, Ocjenjivački žiri čine predstavnici Udruženja „Familija“ iz Tuzle, Vijeća za štampu u BiH, Udruženja BH novinari, Centra za razvoj medija i analize (CRMA) i menadžer za odnose s javnošću projekta SGIP.

6. Odluke o novinarskim nagradama donosi Ocjenjivački žiri od pet članova. U prvom krugu članovi žirija boduju svaku od prijavljenih priča na osnovu Pravilnika o bodovanju. Tri priče s najvećim brojem bodova, ulaze u drugi krug odlučivanja. Svaka odluka žirija mora se donijeti natpolovičnom većinom glasova svih članova. U slučaju da Žiri smatra da nijedan predloženi rad ne zadovoljava kriterije nagrade, nagrada se neće dodijeliti.

7. Novinarska nagrada je pripadajući novčani iznos:

* dobitniku prve nagrade pripada novčani iznos od 2.500 KM.

- dobitniku druge nagrade pripada novčani iznos od 1.500 KM.

8. Nagrade Projekta SGIP proglašavaju se na posebnoj svečanosti, a pripadajući iznos uplaćuje na račun dobitnika. Mjesto i vrijeme dodjele nagrada utvrđuju predstavnici Projekta SGIP.

9. Novinarska nagrada ne može se dodijeliti novinaru koji je pravomoćno osuđivan zbog klevete.

10. Vodstvo Projekta SGIP može poništiti odluke Ocjenjivačkog žirija ako se utvrdi da nisu poštovane odredbe ovog pravilnika.

**Pravilnik o bodovanju prijavljenih novinarskih radova**

**za novinarsku nagradu USAID-ovog**

**Projekta jačanja institucija vlasti i procesa u BiH**

Ovim pravilnikom definiraju se kriteriji za bodovanje radova prijavljenih za novinarsku nagradu USAID-ovog Projekta jačanja institucija vlasti i procesa u Bosni i Hercegovini (USAID SGIP). Ovaj pravilnik je javni dokument namijenjen članovima Ocjenjivačkog žirija Nagrade.

Svi pristigli radovi bit će bodovani od strane svakog člana Žirija posebno, u roku od deset dana nakon zatvaranja konkursa. Svaki od radova iz svih kategorija bodovat će se na skali od 0 (nula) do 100 (stotinu) bodova.

Tri rada s najvećim brojem bodova ulaze u drugi krug ocjenjivanja.

Članovi Žirija će kod bodovanja voditi računa da su novinari koji učestvuju na konkursu prije svega poštovali novinarske kodekse i važeće zakone Bosne i Hercegovine te radili u interesu javnosti, te djece i osoba bez odgovarajuće roditeljske i porodične skrbi.

Svaki od pristiglih radova bodovat će se po jedinstvenoj skali za bodovanje navedenoj u ovom dokumentu.

|  |  |
| --- | --- |
| Kriterij | Maksimalan broj bodova |
| Originalnost i ekskluzivnost | 40 |
| Relevantnost i brojnost izvora | 30 |
| Kvalitet izvještavanja | 20 |
| Utjecaj | 10 |
|  |  |
| **UKUPNO** | **100** |

**Originalnost i ekskluzivnost**

Je li tema originalna, do tada neistražena? Je li novinar koristio drugačiji ugao da prikaže odranije poznate stvari? Jesu li tema i informacije ekskluzivne?

**Relevantnost i brojnost izvora**

Je li novinar dao priliku za komentar svim stranama koje se spominju u istraživanju? Jesu li sagovornici relevantni da govore o temi? Jesu li izvori (sagovornici i informacije) imenovani ili su anonimni? Postoje li izvor i dokaz za svaki od navoda u istraživanju?

**Kvalitet izvještavanja**

Da li novinar i koliko dobro koristi osnovne principe istraživačkih tekstova – lead, glavni citat, pozadinu, prelaze? Da li je novinar uspio pojednostaviti priču kako bi je svi mogli razumjeti, a u isto vrijeme uključio sve bitne informacije, podatke i navode? Da li i na koji način koristi ilustracije/snimke i zvukove da dočara priču?

**Utjecaj**

Je li priča samo lokalna ili pokazuje praksu i u drugim mjestima? Na koliki broj ljudi priča ima utjecaj? Može li utjecati na konačni tekst Zakona o udomiteljstvu FBiH, s krajnjim ciljem osiguranja kvalitetnije brige za djecu i osobe bez odgovarajuće roditeljske i porodične skrbi?

Christian Haupt

Direktor

**USAID** **Projekt SGIP u Bosni i Hercegovini**